K.O夏蘭特!魯迪格「心理戰」盯哈利卡尼
2024年04月29日 19:00
東網電視
更多新聞短片
魯迪格在8強凍結夏蘭特。(Getty Images)
皇家馬德里喺歐聯大戰拜仁慕尼黑,中堅魯迪格肩負凍結哈利卡尼重任,呢位德國鐵衞喺8強兩回合搞到曼城前鋒艾寧夏蘭特「隱形」,今仗再遇頂級前鋒,魯迪格就講明會玩埋「心理戰」。
31歲嘅魯迪格今季成為皇馬後防核心,8強淘汰曼城唔單止凍結艾寧夏蘭特,仲喺互射12碼射入致勝球,信心爆棚,佢豪言面對頂尖前鋒會遇強愈強:「夏蘭特係隻野獸,佢天生就係入球機器,不過我就係為呢啲對決而生,當人哋睇死我嘅時候,我就會更加強大。」
魯迪格曾喺車路士效力5年,同哈利卡尼對戰過唔少次,佢喺賽前表示:「哈利卡尼同夏蘭特係同一種人,我好期待同佢對決。」魯迪格表示除咗係技術較量,心理戰亦係佢嘅殺着:「心理戰係比賽一部份,亦係我比賽嘅一部份,有時會順利,有時未必成功,但我會照樣咁做。」